[{"text_idx": "#000000", "text": "Rhagolwg: Penwythnos agoriadol y tymor newydd!"}, {"text_idx": "#000001", "text": "Mae tymor newydd Uwch Gynghrair Cymru wedi cyrraedd, ac mae dau glwb newydd ac wyth rheolwr newydd yn paratoi i ddechrau ar eu hymgyrch dros y penwythnos."}, {"text_idx": "#000003", "text": "Wedi dim ond dwy flynedd o absenoldeb mae Airbus UK yn o\u0302l yn Uwch Gynghrair Cymru ar o\u0302l cael eu coroni\u2019n bencampwyr Cynghrair y Gogledd y tymor diwethaf."}, {"text_idx": "#000004", "text": "Gohirwyd y tymor blaenorol yn yr ail haen oherwydd Covid-19 felly mae Airbus wedi llwyddo i esgyn yn o\u0302l ar y cynnig cyntaf, a bydd Steve O\u2019Shaughnessy yn benderfynol o sicrhau bod bechgyn Brychdyn yn aros i fyny eleni."}, {"text_idx": "#000005", "text": "Bydd Airbus yn beryglus ar eu tomen eu hunain gan i\u2019r clwb fynd drwy\u2019r tymor cyfan llynedd heb golli gartref yn y gynghrair (ennill 13, cyfartal 1)."}, {"text_idx": "#000006", "text": "Mae\u2019n ddechrau cyfnod newydd i Aberystwyth hefyd sydd wedi penodi cyn is-reolwr Met Caerdydd, Anthony Williams fel eu rheolwr newydd yn dilyn ymadawiad Antonio Corbisiero dros yr haf."}, {"text_idx": "#000007", "text": "Treuliodd Aberystwyth ran helaeth o\u2019r tymor diwethaf tua\u2019r gwaelodion, ond ar o\u0302l rhediad o bum ge\u0302m heb golli ar ddiwedd y tymor fe orffenodd y Gwyrdd a\u2019r Duon yn 8fed, sef eu safle gorau ers tair blynedd."}, {"text_idx": "#000009", "text": "Yn y gemau cynghrair blaenorol rhwng y timau \u2018no\u0302l yn 2019/20 fe lwyddodd Aberystwyth i sgorio pum go\u0302l yn y ddwy ge\u0302m yn erbyn Airbus (Air 1-5 Aber, Aber 5-3 Air)."}, {"text_idx": "#000011", "text": "Wedi wyth blynedd fel aelod o di\u0302m rheoli Hull City, mae Tony Pennock wedi gwneud y symudiad i\u2019r de-orllewin i gymryd yr awennau yn Hwlffordd."}, {"text_idx": "#000012", "text": "Gorffennodd yr Adar Gleision yn 10fed y tymor diwethaf, un safle uwchben y ddau isaf, a bydd Pennock eisiau adeiladu ar hynny ac anelu am yr hanner uchaf eleni."}, {"text_idx": "#000013", "text": "Roedd hi\u2019n dymor weddol lwyddiannus i Gaernarfon byddai wedi selio lle yn Ewrop mewn unrhyw flwyddyn arall am ennill y gemau ail gyfle, ond gan i Gymru golli un tocyn i Ewrop bu rhaid i\u2019r Cofis fodloni ar le yng Nghwpan Her yr Alban."}, {"text_idx": "#000015", "text": "Enillodd Caernarfon eu dwy ge\u0302m yn erbyn Hwlffordd y tymor diwethaf, yn cynnwys eu buddugoliaeth o 2-0 ar benwythnos agoriadol y tymor."}, {"text_idx": "#000017", "text": "Mae yna reolwyr newydd wrth y llyw yn y ddau glwb yma, ac mae\u2019r ddau wedi cael dechrau addawol i\u2019w teyrnasiaeth."}, {"text_idx": "#000019", "text": "Ac roedd na her a hanner yn wynebu Neil Gibson yn ei ge\u0302m gyntaf fel rheolwr Cei Connah, ond fe lwyddodd y deiliaid i drechu\u2019r Seintiau Newydd ar giciau o\u2019r smotyn."}, {"text_idx": "#000020", "text": "Yn ogystal a\u0302 Gibson mae Michael Wilde, Ben Nash a Callum Bratley wedi gwneud y daith fer o\u2019r Fflint i Gei Connah, ac wedi tymor siomedig yn yr hanner isaf (oherwydd cosb am golli pwyntiau) bydd y Nomadiaid yn siwr o gystadlu tua\u2019r brig eto eleni."}, {"text_idx": "#000021", "text": "Bydd hi\u2019n brawf ar y myfyrwyr y tymor yma sy\u2019n dechrau pennod newydd wedi i\u2019r Dr Christian Edwards adael ei ro\u0302l fel hyfforddwr y ti\u0302m cyntaf wedi 13 o flynyddoedd gyda\u2019r clwb."}, {"text_idx": "#000022", "text": "Ers dyrchafiad Met Caerdydd yn 2016 dyw\u2019r myfyrwyr heb ennill dim un o\u2019u 18 ge\u0302m gynghrair yn erbyn Cei Connah (cyfartal 7, colli 11)."}, {"text_idx": "#000024", "text": "Y Drenewydd oedd yr unig un o glybiau Cymru i ennill rownd Ewropeaidd dros yr haf, a bydd y fuddugoliaeth honno yn erbyn HB o Ynysoedd Ffaro yn hwb mawr i goffrau\u2019r Robiniaid."}, {"text_idx": "#000026", "text": "Ac roedd y canlyniadau yn rhai costus i Anthony Limbrick gafodd ei ddiswyddo, er iddo ennill y bencampwriaeth o 21 o bwyntiau y tymor diwethaf."}, {"text_idx": "#000027", "text": "Mae rheolwr mwyaf llwyddiannus y pyramid Cymreig, Craig Harrison wedi dychwelyd i Neuadd y Parc bum mlynedd ers gadael y clwb ble enillodd chwe pencampwriaeth, Cwpan Cymru (4) a Chwpan y Gynghrair (3)."}, {"text_idx": "#000030", "text": "Fe enillodd Y Drenewydd un o\u2019u pedair ge\u0302m yn erbyn Y Seintiau\u2019r tymor diwethaf, ond dyw\u2019r Robiniaid heb ennill gartref yn erbyn cewri Croesoswallt ers Rhagfyr 2013."}, {"text_idx": "#000032", "text": "Dyma 31ain tymor Uwch Gynghrair Cymru ac mae dyrchafiad Pontypridd yn golygu mai nhw yw\u2019r 42ain clwb gwahanol i ymddangos yn y gynghrair ers 1992."}, {"text_idx": "#000033", "text": "Mae\u2019r rheolwr newydd Andrew Stokes wedi bod yn brysur yn recriwtio nifer o hen bennau profiadol y gynghrair i\u2019w garfan gydag enwau cyfarwydd fel Ashley Morris, Clayton Green a Luke Cummings yn arwyddo i Bontypridd."}, {"text_idx": "#000034", "text": "Ac er bod Y Fflint yn paratoi am eu trydydd tymor yn olynol yn Uwch Gynghrair Cymru bydd y ti\u0302m yn teimlo fel un hollol newydd yn dilyn newidiadau sylweddol dros yr haf."}, {"text_idx": "#000037", "text": "Hon fydd y ge\u0302m gystadleuol gyntaf erioed rhwng dau glwb fydd yn ysu am ddechrau cadarnhaol i\u2019r tymor newydd."}, {"text_idx": "#000039", "text": "Cafodd Pen-y-bont ddiweddglo echrydus i\u2019r tymor diwethaf gan golli naw ge\u0302m yn olynol, yn cynnwys colled drom o 11-0 yn erbyn Y Bala ddilynodd at gosb ariannol i\u2019r clwb am chwarae ti\u0302m gwan yn y gynghrair."}, {"text_idx": "#000040", "text": "Roedd Pen-y-bont yn amlwg wedi gosod eu gobeithion i gyd ar geisio ennill Cwpan Cymru i gyrraedd Ewrop, ond roedd y golled yn erbyn Y Seintiau Newydd yn y rownd derfynol yn ddiweddglo siomedig i dymor siomedig."}, {"text_idx": "#000041", "text": "Wedi dweud hynny fe ddechreuodd Pen-y-bont ail ran y tymor yn yr ail safle, felly mae\u2019r gallu yn sicr gan di\u0302m Rhys Griffiths i fynd gam ymhellach eleni a chystadlu am le yn Ewrop."}, {"text_idx": "#000042", "text": "Y Bala ddaeth yn ail y tymor diwethaf a\u2019r nod i griw Colin Caton eleni bydd i drio cau\u2019r bwlch ar y Seintiau Newydd."}, {"text_idx": "#000043", "text": "Yn ogystal a\u0302 Luke Wall a James Davies, mae\u2019r Bala wedi ychwanegu\u2019r ymosodwr George Newell i\u2019r garfan fydd yn gobeithio datblygu partneriaeth effeithiol gyda\u2019r capten Chris Venables yn y llinell flaen."}, {"text_idx": "#000044", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 9:30."}]